MI NISTERSTVO HOSPODÁRSTVA
        SLOVENSKEJ REPUBLIKY

Opatrenia v záujme znižovania miery nezamestnanosti
 v rezorte hospodárstva SR

(Podkladový materiál k analýze vývoja príčin nezamestnanosti 
a návrhu opatrení na jej znižovanie)

K minimálnej tvorbe ponuky nových trvalých pracovných miest v hospodárstve  SR možno za priemyselné odvetvia stručne povedať nasledovné: Východiskovou pozíciou Slovenska z pohľadu miery zamestnanosti bola vysoká miera prezamestnanosti, vysoká  prácnosť výroby a naproti tomu nízka produktivita práce, neefektívna štruktúra výroby, nízka variabilnosť kvalifikácie. 
Rast nezamestnanosti v SR spôsobovala aj demografická štruktúra obyvateľstva (prílev 15 – 25 ročných osôb). Na znižovanie nezamestnanosti môže pôsobiť riešenie špecifických štrukturálnych problémov trhu práce a celkových štrukturálnych problémov ekonomiky – privatizácia bankového sektora a likvidácia stratových podnikov. Mimoriadne dôležitým nástrojom na znižovanie nezamestnanosti je zvyšovanie prílevu zahraničných investícií, vhodná kombinácia fiskálnej a menovej politiky a efektívna regionálna politika. Ide teda o celý rad faktorov, ktorý pri spoločnom pôsobení môže podnietiť rozvoj zamestnanosti, avšak nie plošne. Tam, kde je prezamestnanosť neustále vysoká a štruktúrna adaptácia podnikov je pomalá sa zlepšenie v krátkodobom výhľade neprejaví vôbec. 
Zvýšenie dynamiky hospodárskeho rastu taktiež v plnej miere neabsorbuje prírastok nezamestnaných. Vzťah medzi prírastkom nezamestnanosti a prírastkom hrubého domáceho produktu poukazuje na to, že nezamestnanosť a jej zvyšovanie zapríčiňujú aj iné faktory, čiže nielen pokles tempa hospodárskeho rastu. Medzi tieto negatívne faktory patria nevýhodné podmienky pre samozamestnávanie, nízky absorbčný potenciál sektora služieb, problémy v sektore podnikania. Ďalším negatívom je neustále sa budujúca regionálna politika a s tým spojená stagnácia rastovej aktivity miest a obcí, nedostatok verejných investícií, vysoká mimomzdová nákladovosť zamestnávateľov na zamestnanca. 
Nezanedbateľným  faktom je to, že pozitívne pôsobiace vplyvy v ekonomike sa prejavia s časovým posunom aj niekoľkých rokov. Nezamestnanosť v rozvinutých ekonomikách krajín EÚ sa po určitú hranicu môže považovať za priamo úmernú vývoju hospodárskej politiky súhrnu vnútorných a vonkajších vplyvov. Stav nezamestnanosti v SR je však natoľko špecifický, že si vyžaduje z hľadiska hľadania riešení osobitný prístup – inšpirovaný aplikáciou inštrumentárií použitých na znižovanie nezamestnanosti v krajinách EÚ.

•	V záujme prehodnotenia stratégie podpory vstupu zahraničných investícií do SR bol vytvorený „Program podpory vstupu zahraničných investícií“ na základe komparatívnej analýzy trhu priamych zahraničných investícií, vymedzenia nástrojov a opatrení na stimuláciu a usmerňovanie ich prílevu do SR v oblasti: legislatívnej, finančnej a inštitucionálnej, navrhnutie alternatívnych modelov priemyselných parkov       a priemyselných zón. 
•	V zmysle uznesenia vlády SR č. 833/1999 bol predložený a schválený „Návrh zmien v systéme podpory malého a stredného podnikania, ktorými sa posilňujú princípy transparentnosti a efektívnosti“ ide tu o prehodnotenie a skvalitnenie systému podpory a rozvoja malého a stredného podnikania. 
•	Uznesením vlády SR č. 763/1999 bola schválená „Analýza priemyselného výskumu       a vývoja v SR s vymedzením okruhu priorít a prehodnotením existujúceho systému podpory“. Rozpracovanie novej stratégie podpory podnikateľského prostredia na podmienky spracovateľského priemyslu, s akcentom na strojárstvo vyšpecifikovali možnosti smerujúce k oživeniu jeho rozvoja.
•	Podporovanie rozvoja cestovného ruchu, s akcentom na rozvoj malého a stredného podnikania a regionálny rozvoj umožnilo zapojenie SR do medzinárodnej spolupráce        a kooperácie v cestovnom ruchu, propagáciu cestovného ruchu SR v zahraničí a na domácom trhu; skvalitnenie jeho infraštruktúry využívaním zahraničných zdrojov; tvorbu nových pracovných príležitostí a zvýšenie devízových príjmov SR.
•	V spolupráci MH SR s MVaRR SR bola zabezpečená koordinácia  relevantných útvarov MH SR a Krajských úradov SR v záujme vytvorenia „Národného plánu regionálneho rozvoja“ za sektor priemyslu  a sektor cestovného ruchu. Rezort hospodárstva  vypracoval „Sektorový operačný plán priemyslu“, ktorý tvorí samostatnú časť „Národného plánu regionálneho rozvoja“ a má za cieľ dynamizovať rozvoj regiónov a prispieť k rozvoju nových pracovných príležitostí.
•	V rámci realizácie projektov PHARE 2000 sa plnili projekty z Finančného memoranda 97 a boli prijaté projekty Finančného memoranda 99. V rámci Národného programu PHARE na rok 2001 SEI ako sektorový koordinátor PHARE bude MH SR participovať s MVaRR SR pri predkladaní zámerov projektov regionálneho rozvoja. Ide najmä o oblasť podpory podnikateľskej sféry, cestovného ruchu a rozvoja ľudských zdrojov.
•	Vláda SR v spolupráci so Svetovou bankou vypracovala štúdiu, ktorá identifikovala možnosti zlepšenia podnikateľského prostredia. Ide najmä o oblasť daňovej politiky, registrácie firiem, súdnictva, pracovného práva, záložného práva a colných predpisov. V súlade s týmito závermi MH SR vypracovalo dokument „Zlepšenie právneho, regulačného a daňového rámca na podporu tvorby prostredia priaznivého pre podnikateľskú iniciatívu“, cieľovo zameraný na aplikáciu skúseností vyspelých krajín na pomery SR tak, aby sa z hľadiska právneho, regulačného, daňového a colného stala dôveryhodnou krajinou pre alokáciu investícií  zahraničného i domáceho pôvodu, ktoré podmieňujú stabilizovanie existujúcich a tvorbu nových pracovných miest. 
•	Od 1. februára 2001 nadobudla účinnosť  novela Zákona č. 328/1991 Zb. o konkurze a vyrovnaní. Novela, okrem iného, posilňuje postavenie veriteľa v konkurznom konaní, mení režim dane z pridanej hodnoty po vyhlásení konkurzu a zavádza dvojmesačnú ochrannú lehotu pre dlžníka. Táto novela sekundárne novelizuje aj iné právne predpisy, ako sú Zákonník práce, Zákon o zamestnanosti, Zákon o dani z pridanej hodnoty a iné.
•	Dňom 1. júna 2001 nadobudne účinnosť Zákon o podpore na zriadenie priemyselných parkov a doplnenie zákona NR SR č. 180/1995 Z. z. Zriaďovanie priemyselných parkov sa považuje za imanentnú súčasť regionálnej politiky štátu. Ročné zdroje na ich podporu budú predstavovať sumu cca 500 mil. Sk zo štátneho rozpočtu. Podľa zákona o poskytnutí podpory bude rozhodovať MH SR spolu s MF SR, MVRR SR, MŽP SR, MPSVR SR,   MP SR a Slovenským pozemkovým fondom. 
•	Ministerstvo hospodárstva SR vypracovalo v spolupráci s rezortom práce, sociálnych vecí a rodiny SR, rezortom financií SR, rezortom vnútra SR, rezortom výstavby a regionálneho rozvoja SR „Opatrenia na odstránenie bariér brániacich zvýšeniu zamestnanosti v malom a strednom podnikaní“. Cieľom predmetných opatrení je identifikácia bariér tvorby nových pracovných miest v oblasti malého a stredného podnikania a návrh opatrení na ich elimináciu. 

Návrh priorít  na rok 2001 a nasledujúce obdobie  v záujme znižovania miery nezamestnanosti 
•	Zabezpečiť účasť rezortu na tvorbe pravidiel pre dlhodobé programové riadenie a financovanie, vrátane spolufinancovania zo zdrojov EÚ ako predpokladu znižovania nezamestnanosti.
•	Zabezpečiť participáciu rezortu hospodárstva na riešení problémov platobnej neschopnosti, medzipodnikovej zadĺženosti v kontexte vzťahov súvisiacich s vytváraním funkčného mechanizmu bankrotov; vytváraním motivačného prostredia v riešení problému klasifikovaných úverov a ich portfóliach; prepojením procesu reštrukturalizácie podnikov s reštrukturalizáciou bánk a ich privatizáciou.
•	Podporovať reštrukturalizáciu, stabilizáciu výkonnosti a riešenie odvetvových kríz (najmä v odvetví strojárskeho priemyslu); podporovať riešenia problémov zásadne ovplyvňujúcich produkčnú výkonnosť, riešenie nezamestnanosti, exportnej výkonnosti, efektívnosti (zvyšovania produktivity práce, podielu pridanej hodnoty), nadväzne konkurencieschopnosť produkcie predmetných odvetví, vrátane prehodnotenia obranného priemyslu v súlade          s bezpečnostnou politikou štátu. 
•	Vypracovať analýzu súčasného stavu podnikateľského prostredia a návrh opatrení v záujme jeho zlepšovania. Ide o zavedenie systémovosti do podpory zvyšovania úrovne a kvality podnikateľského prostredia v SR a v oblasti zahraničných investícií. 
•	Stimulovanie zahraničných, ale aj domácich investorov budovaním priemyselných parkov v súlade s „Návrhom zákona o priemyselných parkoch“, ktorým sa stanovujú podmienky pre vytvorenie priestoru pre podnikateľov na zapájanie sa do kooperačných vzťahov v rámci špecializovaných územných celkov, na princípe ich budovania na báze iniciatívy „zdola“, pričom sa bude prihliadať na to, že pri ich vytváraní budú akceptované ohraničenia definované vo schválenej územno-plánovacej dokumentácií miest a obcí. 
•	Vytvorenie fondu pre rozvoj priemyselných parkov, kde základnou podmienkou finančnej podpory je, že obce alebo mestá, ktoré pripravia projekt vytvorenia industriálnej zóny, budú môcť požiadať o poskytnutie príspevku z tohto fondu. Využívať sa budú aj prostriedky rôznych fondov regionálneho rozvoja, fondov životného prostredia a tiež zdroje z Európskej únie. Z fondu na rozvoj industriálnych zón bude môcť byť financovaný: výkup pozemkov; budovanie technickej infraštruktúry – vodovody; plynovody, kanalizácia, energia; prístupové komunikácie; terénne úpravy; odstránenie environmentálnych záťaží.

Osobitnú pozornosť odporúčame  upriamiť  na: 
-	nepriaznivý pomer medzi pracovným výkonom, cenou pracovnej sily a produktivitou práce
-	sektorové zmeny v zamestnanosti - postupne klesá podiel priemyselných odvetví (z 30,8 % v roku 1994 na 29,6 % v roku 1999); poľnohospodárstva (z 10,2 % v roku 1994 na 7,4 % v roku 1999); rastúci podiel služieb (z 50,2 % v roku 1994 na 54,1 % v roku 1999) na celkovej zamestnanosti
-	vysoká miera ekonomickej aktivity obyvateľstva (mužov i žien)
-	možnosti rozvoja rastu zamestnanosti v súkromnom sektore a v sektore služieb
-	nevyhnutnosť celoživotného vzdelávania 

Vypracovala: A. Stoláriková					V Bratislave 21. 3. 2001

 Schválil:  Ing. Peter  O n d r e j k a
                       riaditeľ odboru

               PhDr. Ján  O r a v e c, CSc.
                 generálny riaditeľ sekcie